Eva și Matei Olteanu; Nedelcu Iuliana-Andreea

Eva și Matei Olteanu

Deși anul acesta a împlinit 10 ani, Matei Olteanu este unul dintre cei mai buni practicanți ai sportului hockey pe gheață la categoria lui de vârstă. Pasiunea lui pentru acest sport a început când acesta avea 4 ani, după cele trei luni de inițiere, oferite gratuit de Fundația Ion Țiriac. În prezent joacă la categoria U13, alături de copii de 11 și 12 ani. De-a lungul timpului, Matei a participat la numeroase competiții, unde s-a făcut remarcat datorită viziunii sale asupra meciului, a determinării de a-și ajuta echipa pentru a învinge și a golurilor marcate.

Recent, Matei a participat la un turneu în Polonia, unde a fost premiat ca cel mai bun jucător și la un altul în Cehia, unde a marcat cele mai multe goluri. Văzând pasiunea fratelui ei, Eva Olteanu, în vârstă de 7 ani a dorit să facă și ea hockey. În numai doi ani, prin ambiția ei de a se întrece cu Matei, a reușit să progreseze fantastic, fiind cea mai bună din echipa ei. Cei doi frați se împart între școală și antrenamente, fiind elevi silitori. Ei își doresc performanță atât pe plan școlar, cât și sportiv.

Nedelcu Iuliana-Andreea

Sunt Nedelcu Iuliana-Andreea și am 13 ani. La vârsta de 5 ani, părinții m-au dus la cursuri de inițiere pentru patinaj artistic. În timpul unui antrenament am văzut copii care practicau un sport frumos pe gheață numit hockey. În drum spre casă de la patinoar, am vorbit cu părinții mei și am decis să mă transfer și eu la hockey. Prima echipă la care am jucat a fost Skoda U6 (under 6 – sub 6 ani) din Otopeni. În urma antrenamentelor intensive am participat la primele mele concursuri, organizate în Ungaria și Slovacia.

Meciurile au fost de succes și am adus în România medaliile câștigate. Pe parcursul anilor și odată cu performanțele care au urmat, am făcut parte din echipele Dedeman, Simona Halep, Dinamo. În prezent, joc pentru echipa Allianz Țiriac, unde, sub îndrumarea antrenorilor Dimache Ion și George Justinian, am ajuns la rezultate remarcabile. De curând m-am întors din Cehia unde am câștigat trofeul alături de echipa mea, iar eu am fost premiată pentru cel mai bun fundaș și pentru cel mai bun jucător.

Suntem o echipă unită și ne înțelegem foarte bine. În vara anului 2023, pe perioada vacanței la hockey am început să practic și kaiac, antrenându-mă pe Lacul Snagov cu doamna Gloabă Irina. După doar două luni de antrenamente intense am participat la concursul național desfășurat la Bascov în Pitești, unde, la dublu am câștigat locul 1 la 1000m și locul 2 la 500m împreună cu colega mea, Miruna. În toți acești ani am avut parte de susținerea părinților mei, a fratelui meu mai mare, Gabriel și a bunicilor mei, fără de care nu aș fi reușit.

Visul meu este să ajung în Canada să joc pentru cea mai bună echipă de hockey pe gheață. Iubesc din tot sufletul acest sport. Numărul meu de pe tricoul echipamentului este 87, același cu al jucătorului meu preferat, Sidney Crosby din Canada. Sunt recunoscătoare familiei și antrenorilor că mi-au fost mereu alături, m-au susținut moral și m-au instruit cu drag. Vă mulțumesc din inimă!

Gabriela Magori

Contents